Document ID: /roh_data/filtered/fineweb-2-filterrobots_roh.jsonl.gz/13898

La regenza grischuna ha approvà in mandat da prestaziun tranter il chantun e la fundaziun. Il chantun concretiseschia il mument il basegn dad ulteriuras purschidas da dar sut tetg e tgirar requirents d’asil minorens e saja en tractativas cun ulteriurs purschiders, communitgescha la regenza.
Giuvenils na duai betg daventar in burdi finanzial per il stadi
Cun il concept «Uffants e giuvenils betg accumagnads» vul il chantun dar als requirents d'asil minorens ina perspectiva a lunga vista en Svizra. Ina gronda part da quests giuvenils duai survegnir in dretg da restar duraivlamain en Svizra. Per che quels na daventian betg in burdi finanzial per il stadi, saja indispensabel da prender mesiras d'accumpagnament e d'integraziun, uschia la regenza.